แบงก์โน้ตส์
วานนี้ กรรมการ กยน. หารือกันอย่างหน้าดำคร่ำเครียด ดร.โกร่ง-วีรพงษ์ รามางกูร
24 ก.พ. 2555

เชื่อมั้ยโยม
วานนี้ กรรมการ กยน. หารือกันอย่างหน้าดำคร่ำเครียด ดร.โกร่ง-วีรพงษ์ รามางกูร ปีติพงศ์ พึ่งบุญ ณ อยุธยา ดร.สุเมธ ตันติเวชกุล ม.ร.ว.ดิศนัดดา ดิศกุล กิจจา ผลภาษี มากันครบ
ขบคิดกันว่าจะจัดการน้ำภายใต้ พ.ร.ก.กู้เงิน 3.5 แสนล้านบาท กันอย่างไร
ทำยังงัย ฟลัดเวย์จึงจะบังคับทางน้ำไหล
หน้าแต่ละคนดำขรึม ผมแต่ละคนขาววอก
เสียด๊าย เสียดาย กรรมการ กยน.อุตส่าห์ลงพื้นที่บางระกำ แต่ไม่ได้เข้าไปนมัสการหลวงปูแขก เกจิอาจารย์ชื่อดังแห่งวัดสุนทรประดิษฐ์ ซึ่งอายุ 90 ปี อยู่กับน้ำมาตั้งแต่เด็ก
ไม่งั้นคงได้แนวคิดเด็ดๆ สร้างคลองเทียม แถมไม่ต้องใช้เงินกู้ 3.5 แสนล้าน
หลวงปู่ผู้อยู่กับน้ำมาตลอดชีวิตบอกว่า แค่ลงแขกเท่านั้น ทางน้ำไหลก็จะบังเกิด
ลงแขกในความหมายหลวงปู่ คือ การระดมสรรพกำลังเครื่องจักร รถแบ็กโฮ ของกรมชลประทาน ทหารพัฒนา กรมทางหลวง มาร่วมกันขุด คู หนอง คลองบึงให้ลึก สร้างทางน้ำไหล แค่นี้และโยม รับรองน้ำไม่ท่วมเมืองแล้ว...แถมใช้เงินไม่ถึงแสนล้าน...เชื่อมั้ยโยม...